S-44/2009

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 30. desember 2008 á hendur Þ-kk-þgf G-kk-þgf, Höfðabakka 1, Reykjavík fyrir gripdeild:

a) með því að hafa föstudaginn 26. september 2008, á bensínafgreiðslustöð N1 að Ártúnshöfða í Reykjavík, dælt eldsneyti að verðmæti 9.395 krónur á bifreiðina RZ-551 og ekið á brott án þess að greiða fyrir eldsneytið.

b) með því að hafa þriðjudaginn 30. september 2008, á bensínafgreiðslustöð N1 að Ártúnshöfða í Reykjavík, dælt eldsneyti að verðmæti 3.006 krónur á bifreiðina RZ-551 og ekið á brott án þess að greiða fyrir eldsneytið.

c) með því að hafa föstudaginn 3. október 2008, á bensínafgreiðslustöð Skeljungs að Hagasmára 1 í Kópavogi, dælt eldsneyti að verðmæti 9.126 krónur á bifreiðina RZ-551 og ekið á brott án þess að greiða fyrir eldsneytið.

d) með því að hafa föstudaginn 10. október 2008, á bensínafgreiðslustöð Skeljungs, Suðurfelli í Reykjavík, dælt eldsneyti að verðmæti 1.500 krónur á bifreiðina RZ-551 og ekið á brott án þess að greiða fyrir eldsneytið.

e) með því að hafa sunnudaginn 12. október 2008, á bensínafgreiðslustöð N1 við Stórahjalla í Kópavogi, dælt eldsneyti að verðmæti 4.302 krónur á bifreiðina RZ-551 og ekið á brott án þess að greiða fyrir eldsneytið.

f) með því að hafa þriðjudaginn 14. október 2008, á bensínafgreiðslustöð N1 við Hringbraut í Reykjavík, dælt eldsneyti að verðmæti 2.025 krónur á bifreiðina RZ-551 og ekið á brott án þess að greiða fyrir eldsneytið.

Í málinu er gerð sú krafa, f.h. N1 hf., að ákærði verði dæmdur til greiðslu skaðabóta að fjárhæð kr. 18.728, auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi, en síðan dráttarvaxta samkvæmt 9. gr. sömu laga á liðnum mánuði frá birtingu kröfunnar til greiðsludags.

Í málinu er gerð sú krafa f.h. Skeljungs hf.,

að ákærði verði dæmdur til greiðslu skaðabóta að fjárhæð kr. 10.626, auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.

Brot þessi eru talin varða við 245. gr. almennra hegningarlaga nr. 19/1940.

Þess er krafist að ákærði verði dæmdur til refsingar

Við þingfestingu málsins 19. febrúar sl. var sakamálið nr. 187/2009 sameinað þessu máli. Þar er ákærða gefið að sök með ákæru útgefinni af lögreglustjóranum á höfuðborgarsvæðinu 3. febrúar sl., eftirtalin brot:

I.

Umferðarlaga- og fíkniefnalagabrot, með því að hafa föstudaginn 3. október 2008, ekið bifreiðinni RZ-551 um Suðurhóla í Reykjavík, án þess að hafa ökuskírteini meðferðis og notað farsíma án handfrjáls búnaðar við aksturinn, og með því að hafa haft í vörslum sínum 2,93 g af amfetamíni, er lögregla fann við leit á ákærða í bifreiðinni eftir að hafa stöðvað hana á móts við Suðurhóla 16.

Þetta er talið varða við 1. mgr. 47. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 1. gr. laga nr. 91/2001 og 3. gr. laga nr. 24/2007, og 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Nytjastuld, með því að hafa á tímabilinu frá 16. til og með 21. október 2008, ekið bifreiðinni RH-895 um götur borgarinnar og áleiðis til Akraness í heimildarleysi, eftir að hafa fengið bifreiðina til reynsluaksturs afmarkaðan tíma fimmtudaginn 16. október hjá bifreiðasölu Heklu hf., að Kletthálsi í Reykjavík, en lögregla kom að bifreiðinni kyrrstæðri á bifreiðastæði fyrir utan Olís-nesti við Esjubraut á Akranesi, að kvöldi 21. október.

Þetta er talið varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

III.

Umferðarlagabrot og þjófnað, með því að hafa á tímabilinu 18.-19. október 2008, sett skráningarmerkin EE-342 á bifreið í eigu Heklu hf., af gerðinni Toyota Avensis sem bera á fastanúmerið RH-892, og ekið henni með skráningarmerkjunum þann 21. október, að N1 þjónustustöð á Ártúnshöfða í Reykjavík, þar sem ákærði stal 4 lítra Mobil smurolíubrúsa að verðmæti kr. 10.200 úr versluninni og bensíni að verðmæti kr. 3.003, sem dælt hafði verið á bifreiðina og ákærði greiddi ekki fyrir heldur ók á brott.

Þetta telst varða við c-lið 1. mgr. 64. gr., sbr. 1. mgr. 100. gr., umferðarlaga nr. 50/1987, sbr. 1. mgr. 17. gr. og 4. mgr. 35. gr. reglugerðar um skráningu ökutækja nr. 751/2003, sbr. reglugerð nr. 669/2008, og 244. gr. almennra hegningarlaga nr. 19/1940.

IV.

Þjófnað, með því að hafa sunnudaginn 26. október 2008, í verslun Hagkaupa í Smáralind að Hagasmára 1 í Kópavogi, stolið snyrtivörum samtals að verðmæti kr. 21.609, með því að stinga þeim inn á sig og yfirgefa verslunina án þess að greiða fyrir.

Þetta er talið varða við 244. gr. almennra hegningarlaga nr. 19/1940.

V.

Nytjastuld, með því að hafa á tímabilinu frá 31. október til og með 2. nóvember 2008, ekið bifreiðinni EF-621, um götur borgarinnar í heimildarleysi, eftir að hafa fengið bifreiðina til reynsluaksturs afmarkaðan tíma föstudaginn 31. október hjá Litlu bílasölunni, að Eirhöfða 11 í Reykjavík, en lögregla stöðvaði vinkonu ákærða við akstur bifreiðarinnar þann 3. nóvember.

Þetta er talið varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

VI.

Fyrir þjófnað, með því að hafa að kvöldi laugardagsins 1. nóvember 2008, á bensínstöð N1 að Lækjargötu 46 í Hafnarfirði, stolið bensíni að verðmæti kr. 2.901, með því að dæla bensíninu á bifreiðina EF-621 og aka á brott án þess að greiða fyrir.

Þetta er talið varða við 244. gr. almennra hegningarlaga nr. 19/1940.

VII.

Nytjastuld, með því að hafa á tímabilinu 4. til og með 8. nóvember 2008, ekið bifreiðinni VZ-572 um götur borgarinnar í heimildarleysi, en ákærði ók bifreiðinni frá Bílasölu Íslands að Skógarhlíð 10 í Reykjavík á tilgreindu tímabili og lögregla fann bifreiðina mannlausa á bifreiðastæði við Iðnskólann í Reykjavík að Skólavörðuholti, þann 8. nóvember.

Þetta telst varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

VIII.

Nytjastuld og umferðarlagabrot, með því að hafa á tímabilinu 8. til og með 18. nóvember 2008, ekið bifreiðinni UK-869 um götur borgarinnar í heimildarleysi, eftir að hafa fengið bifreiðina til reynsluaksturs afmarkaðan tíma laugardaginn 8. nóvember, hjá Bílahöllinni-Bílaryðvörn hf. að Bíldshöfða 5 í Reykjavík, og með því að hafa á tilgreindu tímabili sett skráningarmerkin DE-903 á tilgreinda bifreið af gerðinni Skoda Octavia sem bera á fastanúmerið UK-869, en lögregla stöðvaði ákærða við akstur bifreiðarinnar með skráningarmerkjunum DE-903 þann 18. nóvember.

Þetta er talið varða við c-lið 1. mgr. 64. gr., sbr. 1. mgr. 100. gr. umferðarlaga nr. 50/1987, sbr. 1. mgr. 17. gr. og 4. mgr. 35. gr. reglugerðar um skráningu ökutækja nr. 751/2003, sbr. reglugerð nr. 669/2008, og 259. gr. almennra hegningarlaga nr. 19/1940, sbr. 1. gr. laga nr. 20/1956.

IX.

Þjófnað, með því að hafa fimmtudaginn 13. nóvember 2008, í versluninn Bónus að Smiðjuvegi 2 í Kópavogi, stolið pappakassa með frosnum lambalærum að verðmæti kr. 29.950, með því að færa kassann í bifreiðina DE-903 án þess að greiða fyrir matvöruna, en lögregla stöðvaði bifreiðina á gatnamótum Reykjavíkurvegar og Flatahrauns í Hafnarfirði.

Þetta er talið varða við 244. gr. almennra hegningarlaga nr. 19/1940.

X.

Nytjastuld, með því að hafa föstudaginn 14. nóvember 2008, ekið bifreiðinni ZR-607 í heimildarleysi, eftir að hafa fengið bifreiðina til reynsluaksturs afmarkaðan tíma þann dag hjá Bílasölu Reykjavíkur að Bíldshöfða 10 í Reykjavík, áleiðis til Akraness, uns ákærði stöðvaði bifreiðin á Akrafjallsvegi til móts við Vestri-Reyni, eftir að lögregla hafði veitt bifreiðinni eftirför með forgangsljósum.

Þetta er talið varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

XI.

Nytjastuld, með því að hafa á tímabilinu 22. til og með 25. nóvember 2008, ekið bifreiðinni RD-080 í heimildarleysi, eftir að hafa fengið bifreiðina til reynsluaksturs afmarkaðan tíma þann 22. nóvember hjá Bílasölu Bernhard ehf. að Vatnagörðum 24 í Reykjavík, en bifreiðin fannst yfirgefin á gatnamótum Laugavegar og Kringlumýrarbrautar þann 25. nóvember.

Þetta er talið varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

XII.

Þjófnað, með því að hafa að kvöldi föstudagsins 9. janúar 2009, í verslun Hagkaupa í Smáralind að Hagasmára 1 í Kópavogi, stolið snyrtivörum samtals að verðmæti kr. 16.279, með því að ganga með vörurnar út úr versluninni án þess að greiða fyrir.

Þetta er talið varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, greiðslu alls sakarkostnaðar og jafnframt að gerð verði upptæk 2,93 g af amfetamíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Í III. tölulið ákærunnar gerir G-kk-nf S-kk-nf, þá kröfu f.h. hönd N1 þjónustustöðvar, Ártúnshöfða, að ákærði verði dæmdur til greiðslu skaðabóta að fjárhæð kr. 13.203, auk vaxta frá tjónsdegi samkvæmt 8. gr. laga nr. 38/2001 um vexti og verðtryggingu, og dráttarvaxta samkvæmt 9. gr., sbr. 1. mgr. 6. gr. sömu laga, til greiðsludags.

Farið var með mál þetta samkvæmt 164. gr. saml. og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt sakavottorði ákærða var honum gert að greiða sektir vegna umferðarlagabrots á árinu 2000 og fíkniefnabrots á árinu 2002. Þá gekkst hann í tvígang undir viðurlagaákvarðanir á árinu 2003 vegna skjalafals, fjársvika og þjófnaðar. Loks var hann á árinu 2003 einnig dæmdur í 30 daga skilorðsbundið fangelsi fyrir þjófnað. Ákærði hefur játað brot sín greiðlega. Hins vegar hefur ákærði nú verið sakfelldur fyrir nokkra þjófnaði, fjársvik, nytjastuldi, umferðarlagabrot og brot á löggjöf um ávana- og fíkniefni. Með hliðsjón af framangreindu þykir refsing hans hæfilega ákveðin fangelsi í 6 mánuði. Ákærði hefur lagt fram vottorð til staðfestingar því að hann hafi frá í janúar dvalið til meðferðar á meðferðarheimili vegna áfengis- og fíkniefnavanda. Með vísan til þess þykir rétt að skilorðsbinda refsingu ákærða að hluta eins og greinir í dómsorði.

Ákærði hefur fallist á að greiða þær bótakröfur sem gerðar eru í málinu og verður hann því dæmdur til greiðslu bótakrafna með eftirgreindum hætti:

Ákærði greiði N1 hf. 18.728 krónur auk vaxta skv. 8. gr. laga um vexti og verðtryggingu nr. 38/2001 frá 14. október 2008 til 28. febrúar 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði Skeljungi hf. 10.626 krónur auk vaxta skv. 8. gr. laga um vexti og verðtryggingu nr. 38/2001 frá 10. október 2008 til 28. febrúar 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Upptæk eru gerð 2,93 g af amfetamíni sem lagt var hald á við rannsókn málsins.

Engan kostnað leiddi af máli þessu.

Á-kk-nf M-kk-nf héraðsdómari kveður upp dóm þennan.

D ó m s o r ð :

Ákærði, Þ-kk-nf G-kk-nf, sæti fangelsi í 6 mánuði, en frestað er fullnustu 3 mánaða af refsingunni og falli sá hluti hennar niður að liðnum 3 árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði N1 hf., 18.728 krónur auk vaxta skv. 8. gr. laga um vexti og verðtryggingu nr. 38/2001 frá 14. október 2008 til 28. febrúar 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði Skeljungi hf. 10.626 krónur auk vaxta skv. 8. gr. laga um vexti og verðtryggingu nr. 38/2001 frá 10. október 2008 til 28. febrúar 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Ákærði greiði N1 hf., 13.203 krónur auk vaxta skv. 8. gr. laga nr. 38/2001 frá 21. október 2008 til 19. mars 2009 en með dráttarvöxtum skv. 1. mgr. 6. gr. sömu laga frá þeim degi til greiðsludags.

Upptæk eru gerð 2,93 g af amfetamíni.

Á-kk-nf M-kk-nf